V. Novotný, poslanec: (2003-12-16):
Z. Martináková, podpredsedníčka NR SR: Prosím, prezentujme sa a hlasujme o tomto návrhu uznesenia. (Hlasovanie.) Prítomných 132 poslancov, za návrh 96, proti 23, zdržalo sa 13. Prijali sme návrh uznesenia Národnej rady, ktorým sme schválili návrh poistného rozpočtu Spoločnej zdravotnej poisťovne na rok 2004. Posledným prerokovaným bodom je návrh rozpočtu Sociálnej poisťovne na rok 2004 (tlač 428). Prosím spoločnú spravodajkyňu pani poslankyňu Ľubicu Navrátilovú, aby uviedla návrh uznesenia. Ľ. Navrátilová, poslankyňa: Pani predsedajúca, v rozprave odznel návrh na doplnenie uznesenia Národnej rady Slovenskej republiky k návrhu rozpočtu Sociálnej poisťovne na rok 2004 o bod E, ktorým Národná rada žiada predsedu Správnej rady Sociálnej poisťovne o predloženie priebežnej správy o činnosti a hospodárení Sociálnej poisťovne k 30. 6. Prosím, dajte hlasovať o tomto doplňujúcom návrhu. Z. Martináková, podpredsedníčka NR SR: Prosím, dámy a páni, hlasujeme najskôr o doplňujúcom návrhu, ktorý predniesla pani poslankyňa Navrátilová k uzneseniu. (Hlasovanie.) Prítomných 130 poslancov, za návrh hlasovalo 89, proti 3, zdržalo sa 37, nehlasoval 1. Tento návrh sme schválili. Prosím, pani poslankyňa, pokračujte. Ľ. Navrátilová, poslankyňa: Takže predkladám návrh na uznesenie Národnej rady Slovenskej republiky k návrhu rozpočtu Sociálnej poisťovne na rok 2004 (tlači 428), v ktorom Národná rada Slovenskej republiky A. konštatuje, že návrh rozpočtu Sociálnej poisťovne na rok 2004 bol predložený v súlade s § 7 ods. 1 písm. a) zákona Národnej rady Slovenskej republiky č. 274/1994 Z. z. a § 122 ods. 2 písm. d) zákona o sociálnom poistení schváleného Národnou radou Slovenskej republiky 24. 9. 2003 v termíne určenom na predloženie návrhu štátneho rozpočtu, B. berie na vedomie, že a) deficit v základnom fonde starobného poistenia a v základnom fonde invalidného poistenia bude vykrytý v súlade s ustanoveniami § 292 ods. 2 zákona o sociálnom poistení, a b) zvýšenie dôchodkov roku 2004 o 8 % predstavuje sumu cirka 3,549 mld. korún, C. schvaľuje rozpočet Sociálnej poisťovne na rok 2004 s tým, že predpokladané príjmy a výdavky sú rozpočtované pri predpokladanom počte 5 399 zamestnancov Sociálnej poisťovne, pri predpokladanom počte 2,078 600 mil. poistencov nemocenského poistenia, 2,505 854 mil. poistencov starobného poistenia a 2,320 808 mil. poistencov invalidného poistenia, takto: zdroje 130,400 674 mld. korún, výdavky 110,344 181 mld. korún, v tom základný fond nemocenského poistenia 5,579 835 mld. Sk, základný fond starobného poistenia 78,636 042 mld., základný fond invalidného poistenia 18,947 052 mld., základný fond úrazového poistenia 700 mil., základný fond garančného poistenia 300 mil., základný fond poistenia v nezamestnanosti 2,856 mld. a správny fond 2,993 452 mld. korún, D. predpokladá, že k 31. decembru 2004 bude zostatok vo fondoch v nasledujúcich sumách: v základnom fonde nemocenského poistenia 4,995 370 mld. korún, v základnom fonde starobného poistenia 560 mil. korún, v základnom fonde invalidného poistenia 140 mil. korún, v základnom fonde úrazového poistenia 2,786 887 mld. Sk, v základnom fonde garančného poistenia 2,736 429 mld. korún a v základnom fonde poistenia v nezamestnanosti 8,837 807 mld. korún, E. žiada predsedu Správnej rady Sociálnej poisťovne predložiť Národnej rade k 30. 6. 2004 priebežnú správu o činnosti a hospodárení Sociálnej poisťovne. Prosím, dajte hlasovať o tomto návrhu. Z. Martináková, podpredsedníčka NR SR: Prosím, dámy a páni, hlasujeme o navrhnutom uznesení. (Hlasovanie.) Prítomných 131 poslancov, za návrh 72, proti 15, zdržalo sa 44. Konštatujem, že sme prijali návrh uznesenia, ktorým sme schválili návrh rozpočtu Sociálnej poisťovne na rok 2004. Panie poslankyne, páni poslanci, v súlade s dohodou poslaneckého grémia pristúpime teraz k bodom programu, ktorými sú návrhy na voľbu druhého kandidáta na vymenovanie za sudcu Ústavného súdu Slovenskej republiky a návrhy na voľbu 24 kandidátov Národnej rady Slovenskej republiky na zvolenie za sudcov disciplinárneho súdu , tajnému hlasovaniu, k opakovanej voľbe kandidáta na vymenovanie za sudcu Ústavného súdu Slovenskej republiky a opakovanej voľbe kandidátov Národnej rady na zvolenie za sudcov disciplinárneho súdu. V obidvoch voľbách do opakovanej voľby postupujú všetci navrhnutí kandidáti z prvého kola volieb, ktorí neboli zvolení. Chcem pripomenúť, že spôsob hlasovania sa nemení a pri každom mene treba zakrúžkovať voľbu pri jednotlivom kandidátovi. Pri voľbe kandidáta na vymenovanie za sudcu Ústavného súdu je ten hlasovací lístok platný, na ktorom je zakrúžkovaná alternatíva „za“ najviac u jedného kandidáta. Prosím všetkých overovateľov, aby sa ujali svojej funkcie, dohliadali na priebeh volieb, a súčasne ich prosím, aby hlasovali ako prví. Pristúpime teda, dámy a páni, k tajnému hlasovaniu. Pán poslanec Nagy s procedurálnym návrhom.